Titanosauria

Titanosauria boli skupinou vývojovo pokročilých sauropódnych dinosaurov. Do tejto skupiny patria najväčšie dnes známe suchozemské živočíchy, ako bol Argentinosaurus, Paralititan alebo Futalognkosaurus.

Opis 
 
Rovnako ako ostatné sauropódy, aj titanosaury boli zavalité bylinožravce s dlhým krkom, štíhlym chvostom a štyrmi stĺpovitými končatinami. Titanosaury boli veľmi podobné diplodokom, medzi sauropódmi však boli výnimočné tým, že mali kostené brnenie z tvrdých platničiek. Takéto platničky boli objavené oveľa skôr ako fosílie titanosaurov a niektorí vedci sa domnievali, že patrili ankylosaurom či nodosaurom, teda skupine dinosaurov, ktoré mali ochranné brnenie.

Rozšírenie 
Tieto najmä kriedové sauropódy žili na všetkých dnešných kontinentoch, zrejme aj na Antarktíde (hoci preukázateľné fosílie zatiaľ chýbajú). Boli veľmi rozšírenou a úspešnou skupinou, ktorej evolučný rozmach paleontológovia odkrývajú až v posledných dvoch desaťročiach. 

Prví zástupcovia sa objavili už v období vrchnej jury, asi pred 156 miliónmi rokov, posledné (napr. Alamosaurus) sa dožili až úplného konca druhohôr pred 65 miliónmi rokov a patrili teda k posledným žijúcim nelietavým dinosaurom.

Spôsob života

Hniezdenie 
 
V juhoamerickej Patagónii sa v roku 1997 podarilo vedcom objaviť viac ako 1000 dobre zachovaných vajec. Mnohé z týchto vajec, 11 až 12 cm veľkých, obsahovali kostry malých dinosaurov pripravených na vyliahnutie. Na niektorých sa dokonca vyskytovali odtlačky povrchu kože. Vzhľadom na to, že titanosaury pre svoju veľkosť a hmotnosť nemohli vajcia vysedieť, prikrývali ich čerstvou vegetáciou alebo zakopávali do sypkého piesku, aby sa pri liahnutí zachovala stála teplota.

Klasifikácia

Taxonómia 
Podľa Thomasa Holtza, 2011
 Titanosauria
 Nadčeľaď Titanosauroidea
 rod Chubutisaurus (Argentína)
 rod Ligabuesaurus (Argentína)
 ?rod Mongolosaurus
 rod Phuwiangosaurus (Thajsko)
 rod Ruyangosaurus (Čína)
 rod Tangvayosaurus (Laos)
 rod Uberabatitan
 Čeľaď Andesauridae
 rod Andesaurus   (Argentína)
 Čeľaď Aeolosauridae
 Čeľaď Argyrosauridae
 Klad Lognkosauria
 Klad Lithostrotia
 rod Narambuenatitan
 Čeľaď Antarctosauridae
 Čeľaď Nemegtosauridae
 Čeľaď Saltasauridae
 Neisté zaradenie (incertae sedis)
 rod Amargatitanis (Argentína)
 rod Austrosaurus  (Austrália)
 rod Baurutitan (Brazília)
 rod Bruhathkayosaurus   (India)
 rod Gobititan (Čína)
 rod Hypselosaurus (Francúzsko, Španielsko)
 rod Iuticosaurus (Spojené kráľovstvo)
 rod Jainosaurus  (India)
 rod Jiangshanosaurus (Čína)
 rod Karongasaurus (Malawi)
 rod Laplatasaurus (Argentína, Uruguaj)
 rod Maxakalisaurus   (Brazília)
 rod Paludititan (Rumunsko)
 rod Puertasaurus (Argentína)
 rod Titanosaurus (India)
 rod Venenosaurus (USA)
 rod Wintonotitan (Austrália)

Referencie